b'\n_START_ARTICLE_\nPavel Vasiljevi\xc4\x8d Goleni\xc5\xa1\xc4\x8dev-Kutuzov\n_START_SECTION_\n\xc5\xbdivljenje\n_START_PARAGRAPH_\nAprila 1782 je vstopil v dvorni konjeni\xc5\xa1ki polk. \xc4\x8cez dve leti je dosegel \xc4\x8din korneta, leta 1788 pa je postal pa\xc5\xbe. Aktivno voja\xc5\xa1ko slu\xc5\xbebo je pri\xc4\x8del marca 1794 kot poro\xc4\x8dnik konjeni\xc5\xa1ke garde. Marca 1798 je postal brigadni major in \xc5\xbee \xc4\x8dez en mesec je bil povi\xc5\xa1an v polkovnika._NEWLINE_Marca 1799 je bil odpu\xc5\xa1\xc4\x8den iz voja\xc5\xa1ke slu\xc5\xbebe, a je bil decembra 1800 ponovno aktiviran, tokrat s \xc4\x8dinom generalmajorja ter dodeljen Leib huzarskemu polku. Sodeloval je v pu\xc4\x8du proti carju Pavlu. 16. marca 1801 je bil imenovan za poveljnika Konjeni\xc5\xa1kega gardnega polka in maja 1803 je postal poveljnik Beloruskega huzarskega polka._NEWLINE_Udele\xc5\xbeil se je rusko-tur\xc5\xa1ke vojne 1806-12; decembra 1807 je bil zaradi bolezni odpu\xc5\xa1\xc4\x8den iz voja\xc5\xa1ke slu\xc5\xbebe. Februarja 1809 je bil ponovno aktiviran in dodeljen carjevemu \xc5\xa1tabu. Med februarjem 1810 in septembrom 1811 je bil policijski \xc5\xa1ef Petersburga. Od pri\xc4\x8detka patriotske vojne je spremljal carja po obiskih na boji\xc5\xa1\xc4\x8dih. Septembra 1813 je bil povi\xc5\xa1an v generalporo\xc4\x8dnika._NEWLINE_Leta 1815 je spremil carja na dunajski kongres. Med decembrom 1823 in decembrom 1826 je bil glavni direktor pa\xc5\xa1kih in voja\xc5\xa1kih \xc5\xa1ol. Leta 1823 je postal \xc4\x8dlan, med letoma 1832 in 1841 pa je bil predsednik sveta voja\xc5\xa1kih izobra\xc5\xbeevalnih ustanov. 20. decembra 1825 je postal voja\xc5\xa1ki guverner Petersburga in \xc4\x8dlan dr\xc5\xbeavnega sveta. 18. decembra 1829 je zapustil guvernerski polo\xc5\xbeaj; imenovan je bil v preiskovalno komisijo glede dekabristov.'